**\_\_. tétel: A hivatalos felszólalás, hozzászólás különböző helyzetekben, a nyilvános beszéd, a közszereplés főbb nyelvi és viselkedésbeli kritériumai.**

A retorika tudománya az ókori Görögország területén született. Az athéni demokráciában fontos volt, hogy az emberek hatásos beszédekkel védjék meg magukat a bíróság előtt, vagy politikai céljaikat hatásosan elő tudják adni. A szónoki beszédnek 3 fajtája alakult ki: a tanácsadó beszéd, a törvényszéki beszéd, és az alkalmi, ünnepek alatt elhangzott beszédek.

A tanácsadó beszédben a szónok valamilyen ügynek a hasznos vagy káros voltát próbálja bizonyítani. A törvényszéki beszédben, más szóval jogi beszédben a bírák döntését akarják befolyásolni a védő és a vádló, vagy maga a bíró fejti ki álláspontját. Az alkalmi beszédben valamilyen magasztalásra méltó dolgot vagy személyt dicsőítenek. Nyilvános beszéd műfajai közé tartozik az előadás, kiselőadás, a felszólalás, az érzekezés, a beszámoló, az ismertetés és a nyilvános vita is. A retorika az írásbeli művek, közülük elsősorban az érvelő szövegtípusok szerkesztéstanával is foglalkozik.

A jó szónok tisztességes és szavahihető. A szónoknak jó kiállással kell rendelkeznie. Fontos, hogy a szöveget a megfelelő módon megszólaltassa: a megfelelő hangerőn, jó hangsúlyozással, megfelelő beszédtempóval, ne túl lassan, de ne is hadarva beszéljen, jól artikuláljon. Fontos a jó emlékezőkészség, hiszen nagyban ronthatja a hatást, ha a szöveget lapról kell olvasnia az előadónak. Ugyanakkor fel kell készülnie az improvizálásra is, kreatívnak kell lennie. A jó szónok jól és gyorsan tud kapcsolatot teremteni a közönséggel, nyitott személyiség. Gyakran ebben segít a humor is, azonban ezzel óvatosan kell bánni, nehogy megsértsünk vele valakit.

Az előadás eltervezése az anyaggyűjtéssel kezdődik, ezután fel kell építeni a beszéd szerkezetét, majd meg kell írni a beszédet. Ezután memorizálni kell a szöveget. Ekkor következhet a szöveg előadása.

A szónoki beszéd fontos feladata a hatáskeltés. Annak érdekében, hogy a lehető leghatásosabb legyen az előadás érdemes kihasználni a hatáskeltés nyelvi eszközeit: felszólítás, költői kérdések, szóképek, hasonlatok stb…

\_

Feladatok: **Fogalmazzon meg egy olyan hirdetést, amelyre tökéletes szónokok jelentkezését várja! Sorolja fel a hirdetésben a szükséges tulajdonságokat, képességeket!**

Cégünk szónok munkakörbe keresi a megfelelő munkatársat.

Elvárásaink:

Szavahihetőség, fedhetetlen erkölcsi múlt

Jó kapcsolatteremtő képesség

Jó kiállás, ápolt külső

Megfelelő orgánum

Jó emlékezőkészség

Improvizációs képesség

Kreativitás

Felkészült, széles körű tájékozottság

Számítógépes ismeretek (pl. Word és Power Point szoftverek használata)